Jul 24,2018
రూ.వెయ్యి కోట్ల జీఎస్టీ ఎగవేతలు
హైదరాబాద్‌: దేశంలో కొత్తగా అమలులోకి తెచ్చిన వస్తుసేవల పన్నులో (జీఎస్టీ) లొసుగులను ఆసరాగా చేసుకొని వ్యాపారాలు తెలంగాణలో భారీగా పన్ను ఎగవేతలకు పాల్పడినట్టుగా ఆధికారుల లెక్కల్లో బయటపడుతోంది. రాష్ట్రంలోని దాదాపు 11 ప్రధాన రంగాల నుంచి ఈ సొమ్ము రావాల్సి ఉన్నట్లు అధికారులు గుర్తించారు. ఈ విషయంలో నిజానిజాలను తెలుసుకొంటూ ఎగవేతదారుల నుంచి పన్ను వసూళ్ల నిమిత్తం జీఎస్టీ అధికారులు సమాయత్తం అవుతున్నారు. ఇందుకు గాను ప్రత్యేక అధికారులను నియమించి అధ్యయనం చేస్తున్నారు. ఎగవేతలను అంశాల వారీగా నిగ్గుతేల్చి, నోటీసులు ఇచ్చేందుకు ప్రభుత్వ వర్గాలు సిద్ధమవుతున్నాయి. దేశవ్యాప్తంగా గతేడాది జులై నుంచి జీఎస్‌టీ అమలులోకి వచ్చింది. ఏడాది కావొచ్చినప్పటికీ రాష్ట్రంలో చాలా సంస్థలు ఇప్పటికీ రూపాయి కూడా పన్ను చెల్లించలేదని తెలుస్తోంది. విద్యాసంస్థలు, ప్రైవేటు కళాశాలలు, కోచింగ్‌ సెంటర్లు, ట్రావెల్‌ సంస్థలు నడుపుతున్న ఏసీ బస్సులు, బీమా సంస్థలు, బ్యాంకులు, ఈ-కామర్స్‌ సంస్థలు, టెక్స్‌టైల్స్‌, ఎయిర్‌లైన్స్‌ తదితర సంస్థలు జీఎస్టీ ఎగవేతలకు పాల్పడినట్లు అధికారులు ప్రాథమిక అంచనాల ద్వారా తెలుస్తోంది. ఈ సంస్థల నుంచి రూ.వెయ్యి కోట్లకు పైగా పన్నులు రావాల్సి ఉందని అధికారులు భావిస్తున్నారు. జీఎస్టీ పేరుతో వినియోగదారుల నుంచి ముక్కు పిండి పన్నును వసూలు చేస్తున్న వ్యాపారులు .. ప్రభుత్వ ఖజానాకు మాత్రం మాత్రం రూపాయి కూడా చెల్లించకుండా పన్ను సొమ్మును తమ సొంత ఖాతాల్లోకి మళ్లించుకుంటున్నట్టుగా అధికారుల అధ్యయనాల్లో తెలుస్తోంది.
మీ స్నేహితులకు రికమెండ్ చెయ్యండి